Лиана Даскалова
Капитан Енглендер

chitanka.info

Капитан Енглендер — нали знаете капитана,

който командваше парахода „Радецки“?

Който пред Ботев прав застана,

висок, строен, стегнат по офицерски.

Хубавец като Ботев. И благороден.

Той измери ръста му. И великата жажда

във очите: да види народа свободен.

Не за робство — за волност човек се ражда!

Той видя Ботев — гордо изправен

и решен още този миг да загине!

Не се стресна от сабята и ножа изваден,

а се трогна от любовта към Родината!

Той видя Христо Ботев с безсмъртната чета —

живи, красиви, със пушки бойлии,

както днес ги сънуват нашите момчета,

както от Историята ги помним ние.

Той изслуша със почит речта по французки

и, прозрял величието на това начинание,

даде знак и на брега Козлодуйски

корабът спря не по разписание.

И когато четата в хайдушка премяна

коленичи родната пръст да целува,

на капитанския мостик Капитана

се изправи — на Ботев да козирува!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.